
SELETUSKIRI
1.
ETTEPANEKU TAUST
Käesoleva ettepaneku eesmärk on määrata kindlaks Maailma Kaubandusorganisatsiooni (WTO) peanõukogus Euroopa Liidu poolt võetav seisukoht. Nõukogul palutakse käesolevaga volitada komisjoni taotlema pikendust WTO erandile, mis käsitleb Euroopa Liidu poolt Moldovale antud ühepoolseid kaubandussoodustusi ning seega lubada Euroopa Liidul toetada konsensust kõnealuse erandi taotluse heakskiitmise kohta vastavalt WTO lepingu artiklile IX.
Nõukogu võttis 21. jaanuaril 2008 vastu määruse (EÜ) nr 55/2008, millega kehtestatakse ühepoolsed kaubandussoodustused Moldova Vabariigi suhtes. Kõnealuse määrusega on EL täitnud Euroopa naabruspoliitika tegevuskava raames Moldovaga seoses võetud kohustused. 2005. aastal kokku lepitud kavas kutsuti ELi üles kaaluma Moldovale ELi turule parema juurdepääsu andmist, mis toetaks Moldova majanduse arengut ekspordi suurenemise kaudu tingimusel, et Moldova parandab märkimisväärselt oma kontrolli- ja kaupade päritolu tõendamise süsteemi.
Selleks, et ELil oleks võimalik jätkata eeliskohtlemist Moldova Vabariigist pärineva impordi suhtes, ilma et see kohustaks teda laiendama sama eeliskohtlemist teiste WTO liikmete sarnastele toodetele, tegi WTO peanõukogu Euroopa Liidu suhtes erandi, peatades ajutiselt teatavad WTO kohustused ulatuses, mis on vajalik eespool nimetatud eesmärkide täitmiseks. 
WTO peanõukogu otsustas 15. mail 2008 teha dokumendis WT/L/722 kooskõlas WTO lepingu artiklites IX ja XII sätestatud otsustamismenetlusega erandi 1994. aasta üldise tolli- ja kaubanduskokkuleppe artikli I lõike 1 ja artikli XIII sätete kohaldamises, mis hõlmab ajavahemikku 1. märts 2008 kuni 31. detsember 2013 ulatuses, mis on vajalik tollimaksuvaba või eeliskohtlemise kohaldamiseks Moldovast pärinevatele toodetele, sealhulgas teatavatele põllumajandustoodetele, millele antakse käesoleva otsuse lisa kohaselt piiratud soodustusi, ilma et see kohustaks teda laiendama sama eeliskohtlemist teiste WTO liikmete sarnastele toodetele.
Nõukogu määrust (EÜ) nr 55/2008 muudeti Euroopa Parlamendi ja nõukogu määrusega (EL) nr 581/2011, millega pikendatakse Moldova Vabariigile antud ühepoolsete kaubandussoodustuste kohaldamist 31. detsembrini 2015. Selline pikendamine osutus vajalikuks, kuna ELi ja Moldova vahel ei ole Euroopa partnerluse raames tõhustatud eeliskaubandussuhteid veel loodud. Eespool nimetatut arvestades palub komisjon nõukogult volitusi esitada Euroopa Liidu nimel WTO-le taotluse pikendada kehtiva erandi kohaldamist kuni 31. detsembrini 2015.
2.
ETTEPANEKU ÕIGUSLIK KÜLG
Euroopa Liidu toimimise lepingu artikli 218 lõikega 9 on ette nähtud, et nõukogu peaks komisjoni ettepaneku põhjal võtma vastu otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega otsus. Kõnealust sätet kohaldatakse erandi tegemise suhtes Euroopa Liidu poolt Moldova Vabariigile antavate täiendavate ühepoolsete kaubandussoodustuste puhul, kuna otsuse võtab vastu rahvusvahelise lepingu alusel loodud organ (WTO peanõukogu või ministrite konverents) ning leping mõjutab ELi õigusi ja kohustusi.

Ettepanek:
NÕUKOGU OTSUS,
millega määratakse kindlaks Euroopa Liidu poolt Maailma Kaubandusorganisatsioonis (WTO) võetav seisukoht seoses taotlusega pikendada WTO erandi kohaldamist Euroopa Liidu poolt Moldova Vabariigile antavate täiendavate ühepoolsete kaubandussoodustuste suhtes
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõiget 4 koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)
Maailma Kaubandusorganisatsiooni asutamist käsitleva Marrakechi lepingu (edaspidi „WTO lepingu”) artiklis IX on sätestatud kord erandite tegemiseks WTO lepingu lisades 1A või 1B või 1C ja nende lisades sisalduvatest mitmepoolsetest kaubanduslepingutest.
(2)
Nõukogu 21. jaanuari 2008. aasta määrust (EÜ) nr 55/2008, millega kehtestatakse ühepoolsed kaubandussoodustused Moldova Vabariigi suhtes,
 muudeti Euroopa Parlamendi ja nõukogu määrusega (EL) nr 581/2011, et muu hulgas pikendada Moldova Vabariigile antud ühepoolsete kaubandussoodustuste kohaldamist 31. detsembrini 2015
. Määrusega sätestatakse kõigile Moldova Vabariigist pärinevatele toodetele piiramatu sissepääs liidu turule, välja arvatud teatavad määruse I lisas loetletud põllumajandustooted. Määruse I lisas loetletud toodete suhtes kehtivad piiratud soodustused, mis väljenduvad tariifikvootide raames tollimaksudest vabastamise või tollimaksude vähendamise kujul. 
(3)
Kuna 1994. aasta Üldise Tolli- ja Kaubanduskokkuleppe (GATT 1994) artikli I lõike 1 ja GATT 1994 XIII artikli kohaselt puudub vajalikus ulatuses erand Euroopa Liidu kohustustest, peab ühepoolsete kaubandussoodustustega pakutud kohtlemist laiendama kõikidele teistele WTO liikmetele. 
(4)
Euroopa Liidu huvides on taotleda WTO erandi kohaldamise pikendamist Euroopa Liidu poolt Moldova Vabariigile antavate ühepoolsete kaubandussoodustuste suhtes vastavalt Maailma Kaubandusorganisatsiooni asutamist käsitleva Marrakechi lepingu artikli IX lõikele 3.
(5)
Euroopa Liit esitab vastava taotluse WTO-le. WTO peanõukogu arutab taotlust 9. oktoobril 2013.
(6)
Seetõttu on asjakohane töötada kõnealuse taotluse suhtes välja seisukoht, mis Euroopa Liidul tuleb võtta WTO peanõukogus, 
ON VASTU VÕTNUD KÄESOLEVA OTSUSE: 
Artikkel 1
Euroopa Liidu poolt Maailma Kaubandusorganisatsiooni peanõukogus võetav seisukoht hõlmab taotlust, mis käsitleb WTO erandi kohaldamise pikendamist Euroopa Liidu poolt Moldova Vabariigile antavate ühepoolsete kaubandussoodustuste suhtes kuni 31. detsembrini 2015. 
Kõnealuse seisukoha esitab Euroopa Komisjon. 
Artikkel 2
Käesolev otsus jõustub selle vastuvõtmise päeval. 
Brüssel,

Nõukogu nimel

